paragraph_text: Snimljen uz budžet od 15 milijuna dolara, film je u konačnici na svjetskim kino blagajnama utržio preko 36 milijuna dolara uz hvalospjeve filmske kritike. Udruženje kritičara Amerike prozvalo ga je jednim od deset najboljih nezavisnih filmova godine, a na 88. svečanoj dodjeli prestižne nagrade Oscar film je dobio dvije nominacije u kategorijama najboljeg originalnog scenarija (Garland) i najboljih vizualnih efekata od kojih je potonju i osvojio. Glumica Alicia Vikander posebno je hvaljena, a za svoju performansu u filmu nominirana je u kategoriji najbolje sporedne glumice za nagrade Zlatni globus, BAFTA-u, nagradu Empire i nagradu Saturn. Sam film dodatno je nominiran u kategoriji najboljeg britanskog filma godine za nagradu BAFTA te u kategoriji najboljeg dugometražnog filma dramske forme za nagradu Hugo.